„Amerikos taurė" − 34-osios regatos prizas.
**Amerikos taurė** (angl. *America's Cup*) – jachtų buriavimo trofėjus ir taip vadinama regata jam laimėti. Vadinama seniausiu nenutrūkusiu tarptautiniu sporto renginiu. „Amerikos taurė" vertinama prestižiškiausiu jachtų buriavimo trofėjumi.[1]

Apie „Amerikos taurę"
---------------------

1851 m. amerikiečių jachta „America" perplaukė Atlanto vandenyną, kad susirungti su britų karališkosios eskadrilės jachtomis „Šimto ginėjų" regatoje. 1851 m. rugpjūčio 22 d. jachta „America" laimėjo šias 85 km lenktynes aplink Vaito salą 18 minučių aplenkusi artimiausius varžovus (viso dalyvavo 15 jachtų).[2] „America" pranašumas buvo toks didelis, kad, pasak istorijos, kai karalienė Viktorija paklausė, kas atplaukė antras, jai buvo atsakyta „*Madam, antro nėra*".[3] Regatoje laimėta „Šimto ginėjų taurė" jachtos garbei buvo pervadinta „Amerikos taure" ir padovanota Niujorko jachtklubui kaip trofėjus, dėl kurio draugiškai galėtų varžytis šalys.

„Amerikos taurės" regata vyksta tarp dviejų šalių jachtų komandų: taurės savininką – jachtklubą, atstovaujančios jachtos, vadinamos „gynėja" (*defender*), ir „iššūkio metėjos" (*challenger*). Laimėjusi komanda tampa „Amerikos taurės" gynėja ir jos atstovaujamas jachtklubas įgyja teisę organizuoti sekančią regatą, nustatyti jos laiką, vietą, taisykles. Nesusitarus su „iššūkio metėja" dėl sąlygų, regata vyksta pagal 1851 m. taurės dovanojimo akte numatytas sąlygas − taip atsitiko 1988 ir 2010 m.[4] Kadangi šio akto taisyklės buvo neaiškios, tai dėl 1988 m. regatos nugalėtojo vardo buvo aiškinamasi teismuose, kai 18 m ilgio katamarano tipo daug lengvesnė jachta įveikė vienadenę 40 m ilgio.[5] Be to, pagal dovanojimo akto sąlygas, „iššūkio" jachtai ir jos komandai buvo keliami reikalavimai, pabloginantys jų šansus nugalėti lyginant su „gynėjo" jachta.[6]

Iki 1967 m. dėl „Amerikos taurės" rungdavosi dvi jachtos. 1970 m. atsiradus daugiau pretendenčių į trofėjų, atskiras turnyras organizuojamas tarp jų dėl teisės tapti „iššūkio metėja". Iki 1983 m. „Amerikos taurė" priklausė amerikiečių Niujorko jachtklubui, tais metais ją paveržė Australijos komanda ir taurė buvo perkelta į Karališkąjį Perto jachtklubą.[7] Po to trofėjų dar yra laimėjusios Šveicarijos ir Naujosios Zelandijos komandos.

Nugalėtojai
-----------

Jachta „America" 1851 m.  
paveikslas, aut. Fitz Henry Lane
 Komandų „Columbia" ir „Schamrock" jachtos 1899 m. regatos metu
 „Freedom" komandos jachta − 1980 m. „Amerikos taurės" gynėja
 Jachtos „Liberty" įgula stebi priekyje finišuojančią „Australia II" komandos jachtą 1983 m. regatos metu
 Komandos „Alinghi" katamarano tipo jachta − 2010 m. „Amerikos taurės" gynėja
„Amerikos taurės" gynėjai ir iššūkio metėjai. Regatos nugalėtojai paryškinti.[8]


| Eil. Nr. | Metai | „Gynėja"komanda, šalis | „Iššūkio metėja"komanda, šalis |
| --- | --- | --- | --- |
| − | 1851 | Britų jachtų eskadrilė | **America**,  JAV |
| 1 | 1870 | **Magic**,  JAV | Cambria,  Anglija |
| 2 | 1871 | **Columbia/Sappho**,  JAV | Livonia,  Anglija |
| 3 | 1876 | **Madeleine**,  JAV | Countess of Dufferin,  Kanada |
| 4 | 1881 | **Mischief**,  JAV | Atalanta,  Kanada |
| 5 | 1885 | **Puritan**,  JAV | Genesta,  Anglija |
| 6 | 1886 | **Mayflower**,  JAV | Galatea,  Škotija |
| 7 | 1887 | **Volunteer**,  JAV | Thistle,  Škotija |
| 8 | 1893 | **Vigilant**,  JAV | Valkyrie II,  Anglija |
| 9 | 1895 | **Defender**,  JAV | Valkyrie III,  Anglija |
| 10 | 1899 | **Columbia**,  JAV | Shamrock,  Airija |
| 11 | 1901 | **Columbia**,  JAV | Shamrock II,  Airija |
| 12 | 1903 | **Reliance**,  JAV | Shamrock III,  Airija |
| 13 | 1920 | **Resolute**,  JAV | Shamrock IV,  Airija |
| 14 | 1930 | **Enterprise**,  JAV | Shamrock V,  Šiaurės Airija |
| 15 | 1934 | **Rainbow**,  JAV | Endeavour,  Anglija |
| 16 | 1937 | **Ranger**,  JAV | Endeavour II,  Anglija |
| 17 | 1958 | **Columbia**,  JAV | Sceptre,  Anglija |
| 18 | 1962 | **Weatherly**,  JAV | Gretel,  Australija |
| 19 | 1964 | **Constellation**  JAV | Sovereign,  Anglija |
| 20 | 1967 | **Intrepid**,  JAV | Dame Pattie,  Australija |
| 21 | 1970 | **Intrepid**,  JAV | Gretel II,  Australija |
| 22 | 1974 | **Courageous**,  JAV | Southern Cross,  Australija |
| 23 | 1977 | **Courageous**,  JAV | Australia,  Australija |
| 24 | 1980 | **Freedom**,  JAV | Australia,  Australija |
| 25 | 1983 | Liberty,  JAV | **Australia II**,  Australija |
| 26 | 1987 | Kookaburra III,  Australija | **Stars & Stripes '87**,  JAV |
| 27 | 1988 | **Stars & Stripes '88**,  JAV | New Zealand,  Naujoji Zelandija |
| 28 | 1992 | **America3**,  JAV | Il Moro di Venezia,  Italija |
| 29 | 1995 | Young America,  JAV | **Team New Zealand**,  Naujoji Zelandija |
| 30 | 2000 | **Team New Zealand**,  Naujoji Zelandija | Luna Rossa,  Italija |
| 31 | 2003 | Team New Zealand,  Naujoji Zelandija | **Alinghi**,  Šveicarija |
| 32 | 2007 | **Alinghi**,  Šveicarija | Emirates Team New Zealand,  Naujoji Zelandija |
| 33 | 2010 | Alinghi,  Šveicarija | **BMW Oracle Racing**,  JAV |
| 34 | 2013 | **Oracle Team USA**,  JAV | Emirates Team New Zealand,  Naujoji Zelandija |
| 35 | 2017 | Oracle Team USA,  JAV | **Emirates Team New Zealand**,  Naujoji Zelandija |
| 36 | 2021 |  |  |

Šaltiniai
---------

1. ↑  *America’s Cup: 'there is no second place' – a history of the oldest trophy in international sport*, The Telegraph, by Nic Compton, 24 May 2017
2. ↑  S. L. Hamilton. *America’s Cup*. ABDO, 2013, p. 6
3. ↑  *America’s Cup: 'there is no second place' – a history of the oldest trophy in international sport*, The Telegraph, by Nic Compton, 24 May 2017
4. ↑  nauticareport.it
5. ↑  Encyclopaedia Bitannica
6. ↑  Encyclopaedia Bitannica
7. ↑  S. L. Hamilton. *America’s Cup*. ABDO, 2013, p. 7
8. ↑  nauticareport.it